Esbjerg: Familien Bonnichsen med Per Bonnichsen Jensen, stifteren af det store transportfirma N & K Spedition i spidsen, er klar med en storstilet investering i dyrkning af medicinsk cannabis på familiens oprindelige hjemegn øst for Skærbæk i Sønderjylland.

Samlet set kan der på sigt blive tale om investeringer på mellem 70 og 100 millioner kroner og beskæftigelse til lidt flere end 100 medarbejdere, mens der også arbejdes med konkrete planer om placering af et biogasanlæg til rundt regnet 150 millioner kroner i tilknytning til cannabisproduktionen.

Men alt sammen er nu bragt i fare, efter at Energinet tidligere i denne uge offentliggjorde linjeføringen for den kommende højspændingsledning fra Idomlund ved Holstebro i nord over Endrup til den dansk-tyske grænse.

- Som situationen er lige nu, ved jeg intet. Faktisk ved jeg hverken fugl eller fisk. Så projektet er ganske enkelt sparket til hjørne, konstaterer en fåmælt Per B. Jensen.